Vakbonde wil stokkie steek voor SAL-likwidasie(Foto: SA Lugdiens/Facebook) Die metaalwerkersvakbond Numsa en die Suid-Afrikaanse kajuitbemanningsvereniging (Sacca) wil regstappe neem om die likwidasie van die Suid-Afrikaanse Lugdiens te voorkom en het pres. Cyril Ramaphosa gemaan om finansiesminister Tito Mboweni af te dank. Numsa en Sacca het “met skok en teleurstelling” kennis geneem van die onlangse persverklarings deur Mboweni en die nasionale tesourie dat die SAL, en ander staatsbeheerde entiteite, insluitend SA Express, “gesluit moet word”, het die twee vakbonde Sondag in ŉ gesamentlike verklaring gesê. “Mboweni het effektief bevestig dat hy die likwidasie van SAL en SA Express ondersteun. Minister Mboweni het al sedert 2018 soortgelyke roekelose uitsprake gemaak. Sy jongste standpunt en dié van sy departement is teenstrydig met die amptelike posisie van die regering, en spesifiek, die posisie van die departement van openbare ondernemings waar minister [Pravin] Gordhan formeel die posisie aanvaar het teen die likwidasie van die SAL.” Die vakbonde het bygevoeg die departement van openbare ondernemings het baie moeite gedoen om ŉ leierskap- konsultatiewe forum saam te stel, uit die kompak-ooreenkoms, en wie se doel hoofsaaklik is om likwidasie te voorkom en dit te herstruktureer in ŉ volhoubare, winsgewende en doeltreffende lugdiens. Die vakbonde sê dit is nie die eerste keer dat Mboweni sulke uitlatings maak nie en hy moet “daarvoor aangekeer word”. “Dit is belangrik om te noem dat die nasionale tesourie aandadig is in sy rol by die SAL, omdat dit opgetree het as aandeelhouer-verteenwoordiger vir die SAL tydens ŉ tydperk waar daar oor forensiese verslae by die SAL berig is en dit gepubliseer is, en tog het die nasionale tesourie versuim om op te tree om die wanbestuur en plundery te voorkom.” Numsa en Sacca het gesê hulle sal nie “onverantwoordelike verklarings duld nie en doen ŉ beroep op pres. Ramaphosa om onmiddellik in te gryp en Mboweni vir sy roekeloosheid af te dank.” Numsa en Sacca is besig om regsadvies in te win om die beste stappe vorentoe te bepaal. “Ons sal onder geen omstandighede die likwidasie van die SAL aanvaar nie – ook nie SA Express of enige ander staatsbeheerde entiteit nie.”